b'\n_START_ARTICLE_\nJura (kantoni)\n_START_SECTION_\nMaantiede\n_START_PARAGRAPH_\nJura sijaitsee Luoteis-Sveitsiss\xc3\xa4 Juravuoristossa, josta se on saanut nimens\xc3\xa4kin. _NEWLINE_Kantoni rajoittuu luoteessa Ranskaan, ja rajajokena on jonkin matkaa Doubsjoki. Id\xc3\xa4ss\xc3\xa4 rajanaapureina ovat Solothurnin ja Basel-Landschaftin kantonit, etel\xc3\xa4ss\xc3\xa4 Bernin ja Neuch\xc3\xa2telin kantonit.\n_START_SECTION_\nAsukkaat ja hallinto\n_START_PARAGRAPH_\nKantoni koostuu 53 kunnasta (1.1.2019). Kunnat muodostavat kolme hallintoaluetta (ransk. district): Del\xc3\xa9mont, Porrentruy ja Franches-Montagnes. Kantonin ainoa kaupunki eli yli 10\xc2\xa0000 asukkaan kunta on Del\xc3\xa9mont, jossa oli vuoden 2016 lopulla 12\xc2\xa0562 asukasta. _NEWLINE_Kantonin asukkaat ovat enimm\xc3\xa4kseen ranskankielisi\xc3\xa4, joita oli vuonna 2014 91 prosenttia asukkaista. Kantonin suurin uskontokunta on katoliset, joita oli 69 prosenttia asukkaista vuonna 2014.\n_START_SECTION_\nTalous\n_START_PARAGRAPH_\nKantonin ty\xc3\xb6paikoista 55 prosenttia oli vuonna 2014 palvelusektorilla. Teollisuudessa oli 38 prosenttia ja alkutuotannossa seitsem\xc3\xa4n prosenttia ty\xc3\xb6paikoista.'